ઓનલાઈનમાં અનેક સ્ટોર ભટકવા પડતા નથી અને છતાં પસંદગી માટે બહોળા પ્રમાણમાં ચીજ વસ્તુઓ સ્ક્રીન પર જોઈ શકાય છે. ઘરે બેઠા ચીજો મળી જાય છે. સમયની બચત થાય છે. જો તમે કામની ચીજો ખરીદીને સ્ક્રીન બંધ કરી દો તો. ભારતમાં હજી રિટેઈલિંગ માટે સ્ટોર્સ મોટા પાયે ખૂલી રહ્યા છે. પંદર શહેરોમાં ગયા વરસના બીજા છ મહિના દરમિયાન મૉલ માટેની જગ્યાના રૃપમાં ૩૪ લાખ ચોરસ ફીટ વધુ જગ્યા ઉમેરાઈ હતી. અહેવાલો જણાવે છે કે લગભગ પ૦ જેટલા નાનાથી મોટા વૈશ્વિક રિટેઈલરો ભારતમાં ધંધો શરૃ કરવા માટે તૈયારી કરી રહ્યા છે. આગામી થોડાં વર્ષોમાં તેઓ ભારતમાં ત્રણ હજાર જેટલા સ્ટોર્સ ખોલશે તેવી ધારણા છે. એવા ગ્રાહકો પણ વધી રહ્યા છે જેઓ ઓનલાઈન ચીજવસ્તુઓ નિરખ્યા બાદ દુકાનમાં જઈને ખરીદી કરે છે. કપડાં, જૂતાં, ચશ્માં, મોબાઇલ ફોન અને ઈલેકટ્રોનિક્સ ચીજવસ્તુઓની ખરીદી ઓનલાઈન વધારે થાય છે, પણ ઘણા ગ્રાહકો ઓનલાઈન માધ્યમથી બધું જાણી લઈને સ્ટોરમાં રૃબરૃ જઈને ખરીદી કરે છે. યુવાન વર્ગ આ પ્રકારે વધુ ખરીદી કરે છે.